AZ OMNIPOTENS MÁGUS

   Az írásaimban és a beszédemben próbálom kerülni az idegen szavakat, és igyekszem szelíden, egyszerűen fogalmazni. (a túl bonyolultan beszélő, ok nélkül idegen szavakat használó emberekkel szemben kissé gyanakvó vagyok. )
   Mégis van néhány idegen szó, kifejezés, amely megragadja a fantáziámat, és a gyermeklelkem is szívesen játszik velük.

   Az egyik ilyen az „omnipotens mágus”. Legelőször egy, szenvedélyes szerencsejátékosokról szóló szakmai szövegben olvastam. Az omnipotens mindenhatót jelent, a mágus pedig bűvészt, varázslót. / A szerencsejáték betegek egyik különösen ragacsos  téves hiedelme, hogy gondolkodásuk, ügyességük hatással van a játék végkimenetelére. Ezzel szemben a valóság az, hogy a szerencsejátékok kimenetele a matematikai statisztika tényein alapszik./
   A fejlődéslélektan általában a csecsemőkornak arra a szakaszára használja jelzőként az omnipotens-t, amikor még testileg és lelkileg édesanyánkkal egybeforrottan létezünk, kb. 0-9 hónapos korunk között.

    Ilyenkor mindenhatónak érezzük magunkat, és azok is vagyunk. Körülöttünk forog a világ, teljesülnek kívánságaink, sírással elérjük a figyelmet, a törődést, a biztonságot, az érintést, a dajkálást: bármit. Gondoskodnak rólunk: egy csecsemő VALÓBAN a világ közepe. Sóhajtozással, nyögéssel, zokogással és kapálózással megkapjuk, amit akarunk -pontosabban addig nem nyugszunk, amíg a szülők ki nem találják a szükségleteinket, és nem elégítik ki. Természetes hát a fájdalom, a csalódás, és a konfliktus, mikor -egy éves korunk táján- elkezdenek nemet mondani a szülők.
   Ez eddig rendben is van. De tény: omnipotens mágusok élnek közöttünk is, felnőttként.  /Talán helyesebb volna mágus helyett manipulátort írni, de a mágus valahogy mégis kifejezőbb./ Nagyra nőtt, de lelkileg fél éves csecsemők, akik mindenhatónak képzelik magukat, vagy nem is képzelik, hanem egyszerűen csak automatikusan így működnek, valószínűleg nincsenek is tudatában az üzemmódjuknak.

    Ha az omnipotens működés tényleges hatalommal párosul, az veszélyes elegy. Nem kell kormányfőkre, vagy vezérigazgatókra gondolni: már egy szülői , vagy egy vonatkalauzi szerep is elegendően nagy hatalom ahhoz, hogy vissza lehessen vele élni, mások életét megkeserítve ezzel. 
 A köztünk élő Omnipotens Mágusok-at két dologról ismerjük fel: egyrészt többnyire nem mondják meg nyíltan és őszintén, hogy mit szeretnének, vagy mire van szükségük, hanem inkább trükkökkel és a legkülönbözőbb manipulációs eszközökkel / fenyegetés, hízelgés, lekenyerezés, bűntudatkeltés, önsajnáltatás, kioktatás, tanácsadás,  stb./ sajtolják ki másokból, amit akarnak, másrészt képtelenek elviselni, ha nemet mond valaki nekik, és ilyenkor a valóságban is 3 hónapos csecsemőkké változnak: dühöngenek, rúgkapálnak, kiabálnak, s olykor nyílt agressziót követnek el.

   Ez nem más, mint regresszió, vagyis visszazuhanás egy korábban levő életkor állapotába. Azok, akiket csecsemőkorukban valami trauma ért, vagy nem elégítették ki akkori –és teljesen helyénvaló- szükségleteiket, különösen hajlamosak az ilyesmire.

   Vannak ilyen embertársaink. Nem ritkán betegesen vonzódnak a hatalmi pozíciókhoz, annak a tudattalan félelemnek köszönhetően, hogy nehogy még egyszer a csecsemőkorihoz hasonló, kiszolgáltatott helyzetet újra át kelljen élni. Bármilyen hízelgésre, vagy színlelésre képesek a főnöki poszt érdekében, vagy a teljes irracionalitást kimerítve maszekok maradnak, bármekkora csőd után is.

       Nem kell őket elítélni, sőt, részvétet is érezhetsz, pl. elképzelheted őt, mint elhagyatott, kiszolgáltatott és csalódott csecsemőt. Még gyengéd és kedves is lehetsz egy ilyen valakihez, de csak óvatosan, mert az ilyen viselkedéssel többnyire nem tudnak mit kezdeni: leginkább zavarba jönnek és kimenekülnek az efféle szituációból.
    Miután 46 éves koromig 18 munkahelyem volt+ nappali tagozatos főiskola és másfél év katonaság, hát bőséges tapasztalatom van mindenhatósági kórral megvert főnökökből. Túl sokat nem szorongtam egyiktől sem, ellentétben néhány valamikori kollegámmal. Mindig, mindegyiket múló bajnak tekintettem. / Göncz Árpád, amikor 1958-ban életfogytiglani börtönre ítélték, megnyugodott, mert úgy vélte, hogy Közép- Kelet Európában egy politikai jellegű életfogytiglan kb. 5-6 évet jelent. Úgy is lett./

A Mindenhatók egy része örömét leli abban, ha valamelyik beosztottját rajtacsípi egy mulasztáson, szabálytalanságon. Azt láttam, hogy ilyenkor a legjobb nem vitatkozni, magyarázkodni. Ha meg akarjuk hökkenteni, vagy ki akarjuk zökkenteni az omnipotens emberünket, nyugodt hangon mondjuk azt, hogy „-Félek Öntől/ Tőled.” Ha semmi más nem is, de ez a néhány szó bizonyosan zavart kelt bennük: önmagukra általában, mint jóságos lényekre tekintetnek –realitáskontroll hiányában- és nem szívesen szembesülnek azzal, hogy félelmet keltők.
   Amiről viszont lebeszélnélek, az „alkalmi pszichológus” nemkívánatos szerepe: ne analizáld az Omnipotens Mágusodat, ne akarj rájönni, hogy miért olyan, amilyen! Ne fantáziálj arról, hogy ha vele együtt, vagy Te magad, külön rájössz a múltjában rejlő titkok nyitjára, akkor meg fog változni!  
    Személyiség változás leginkább csak belső, tudatos munkával érhető el, ráadásul a nagyon korai –pl. csecsemőkori- sérülésekre nem is emlékszünk.

    Fogadd el őt olyannak, amilyen, ami nem jelenti azt, hogy tetszik a viselkedése, vagy, hogy egyetértesz vele, és a kedvedre van. Az elfogadás „csak” elfogadás: annak a tudomásul vétele, hogy ő olyan, amilyen, és nem tudod megváltoztatni.

   Ha van egy ilyen embered, és félsz tőle, / a tudatosított félelemnél kevés jobb védőernyő van!/ az nem baj. Ne félj félni, a félelem nem szégyen, hanem a barátod, mert véd az ismétléstől! Ha ezt tudatosítod magadban, helyes, ha meghúzod - előre, magadban - azokat a határokat, ameddig elmész. 
Mik ezek a határok? Például, hogy miről vagy hajlandó beszélni vele és miről nem, hogy mennyit mondasz el azokról a dolgokról, amik szorosan nem tartoznak rá, vagyis milyen információkat adsz át, hogy milyen gyakran kerülsz vele kapcsolatba, egyáltalán: kapcsolatban akarsz-e maradni vele? Van választásod: meg is szakítsz bármilyen kapcsolatot! Jogodban áll!
   Nem szükséges ugyanakkor a Mágusodat viszont manipulálni, mintegy válaszul a manipulációira! Megmondhatod nyíltan, mi az, amit elviselsz, és mi az, amit nem, vagy, hogy mit vársz el tőle.

  Ha az embered nagyon ijesztő, tarts nagyobb távolságot! De jó tudni, hogy  a távolságot és a határokat a nemet mondással lehet beállítani.. Nem „úszhatjuk meg” a kapcsolatainkban a nemet mondást, mert súlyos árat fizetünk érte: ez esetben mások átlépik, megsértik a határainkat, végső soron bennünket.
   A munkahelyeden is mondhatsz nemet: bármennyire rettegsz a munkanélküliségtől, vagy bármennyire harcias, kőkemény főnököd van. Lehet persze, hogy kirúgnak, ez is benne van a pakliban, de csodálatos módon a munkahelyi leépítések alkalmával majdnem mindig azokat rúgják ki az elsők között, akik nem mondanak nemet. Valószínűleg azért, mert őket kisebb stressz kirúgni, hiszen úgysem tiltakoznak semmiért sem. 
   Aki nem mond nemet, azt kevésbé tisztelik. Hatalmas problémáid lesznek a gyereknevelésben is, ha nem mondasz határozott, és egyértelmű nemet, ha ez szükséges, mert a gyerek nem fogja tartani a határokat. Végső soron a gyerekkel is kiszúrsz persze, hiszen számtalan problémája lesz nagyobb korában abból, ha nem ismeri fel mások határait. /A határtartási problémákról és a nemet mondásról írok külön is./

    A mindenhatóság érzése természetes, emberi érzés, nem bűn és nem szégyen. Különösen, ha valaki sikerei teljében van, megnő az esélye, hogy elfogja a mindenhatósági érzés: „bármit tehetek, bármit megpróbálhatok, úgyis sikerülni fog”. Ez nem pozitív hozzáállás, hanem az éberség és a realitás sutba vágása, rossz vége szokott lenni. 
    Az mindenhatóság problémája húsbavágó gond a szenvedélybetegek, a hozzátartozóik és a társadalom hozzáállásának a kérdésében is. Ugyanis az a megközelítés, mi szerint az alkoholizmus, vagy más függőség „akaraterő kérdése” omnipotenciát elváró magatartás. Amikor a szenvedélybeteg azt mondja, hogy „igen, vannak problémáim az itallal, de majd megoldom magam” az egy omnipotens illúzió. Szenvedélybeteg gyakorlatilag sohasem épülnek fel önmaguktól. Olyan persze előfordul, hogy valaki abbahagyja az ivást, vagy a dohányzást, és akkor függőséget vált: az evésben, a dühöngésben, a munkában vagy a szexben éli ki a szenvedélybetegségét. Igaz, ez is sokkal jobb, mintha valaki halálra issza a máját, de nem nevezhető gyógyulásnak lelki értelemben. Mert általában az érzések átélésének is kifejezésének a képtelensége ugyanúgy megmarad, mint az intimitási képtelenség, és a személyiség struktúrája sem változik. A mélyben megbúvó szégyen, bűntudat, el nem gyászolt traumák ugyanúgy szenvedélycselekvésre ösztönöznek, mint korábban.

   Van a részegségnek is egy olyan fázisa, amikor megérkezik a kellemes, mindenhatósági érzés. Az a pszichológiai haszna, hogy ha a szerhasználó amúgy szorongó típus, végre egy kicsit átélheti a „másik oldalt”, nem szorong, inkább nagynak, hatalmasnak érezheti magát.
    Egy emberi érzés azonban nem jelenti azt, hogy cselekvéssé, viselkedési formává kéne növeszteni! Az érzés csak érzés: el lehet engedni, anélkül, hogy bármit tennénk a hatása alatt! 

  Az igazság az, hogy nem vagyunk omnipotensek: Te sem, én sem és a főnökeink sem. Még az olyan diktátorok hatalma is, mint a Ceausescu házaspáré volt, semmivé tud foszlani néhány óra, vagy néhány nap alatt. *

    A felépülő szenvedélybetegnél van legalább kétféle probléma, ami összefügg az omnipotenciával. Az egyik az, hogy ha fejlődés-lélektani sérülések hordozója valaki, akkor józanodva szinte automatikusan visszazuhan a viselkedése abba az életkorba, ahol megsérült. Vagyis lesznek olyan tünetei is, amit esetleg az ivás elfedett. Ez sokféle tünet lehet, kezdve onnan, hogy a házastárstól, vagy a terapeutától tudattalanul elvárja azt, amit nem kapott meg az anyukájától. A jó terapeuta és a türelmes házastárs nagyon módjával elégítheti ki ezeket az igényeket, de magának az igénynek a jogossága nem vitatható. A másik probléma- ezen átmentem én is- hogy a kijózanodás élménye gyakran felébresztheti azt az illúziót, hogyha „én, a megrögzött iszákos abba tudtam hagyni az ivást, akkor most már bármi sikerülhet”. Nos nem. Súlyos, és hibás döntéseket hoztam ebben az állapotban. Nem bántom magam érte, de a nagy döntésekhez fel kell nőni, ezért az a javaslat, hogy az első józan évében egy felépülő szenvedélybeteg tartózkodjon a nagy döntésektől: házasság, válás, új szakma, új lakóhely, stb.
   Nagyon veszélyes azt gondolni, hogy hatalmunk van mások fölött. Lehetséges, hogy vannak beosztottaid, vagy olyan családtagjaid, akik anyagilag függenek Tőled, de mégsincs hatalmad felettük: ők is Isten teremtményei és a sorsukat nem aszerint fogják beteljesíteni, hogy Te miként manipulálsz! Csalódást, dühöt és eltávolodást okozol, ha mindenhatónak hiszed magadat… ez kikövezett út a magányhoz és az elszigeteltséghez. Ráadásul, aki Istent „játszik”, az elhajítja magától a legerősebb emberi tartalékot és segítő erőt: a Gondviselés támaszát!
   A magam részéről azt hiszem, hogy az omnipotensek durcás magánya nem is annyira Isten büntetése, hanem egy nem tudatos önbüntetés, ami a túlnőtt egóból következik. 

 Ennél ijesztőbb kép kevés van: egy nagy egó, ami körül nincs semmi és senki. Jó szó erre a helyzetre a kozmikus magány: az omnipotens mágusok ide jutnak.

   Az omnipotencia és a mágia igazából nem feltétlenül összetartozó fogalmak. A mágia a gyermeki fejlődés természetes velejárója. Egyfajta hit, hogy bizonyos cselekvések, szavak, jóslások megváltoztatják a valóságot.

   „Az iskolába menvén, a járda peremén, hogy ne feleljek aznap, egy kőre léptem én.” -írja Radnóti.

 Felnőttként jó tudni, hogy a Mikulás nem azért jön, mert kitesszük a cipőt az ablakba, a hó nem azért hullik, mert szánkózni akarunk, és nem akkor talál rá egy nő az igazira, ha előtte meghal és vár egy nekrofil csókjára, mint ahogy azt a Hófehérke, vagy a Csipkerózsika meséje tanítja a lányoknak. / A fiúknak számtalan akadályon kell átvergődniük, sokszor életük kockáztatásával, majd tévedhetetlenül fel kell ismerniük az igazit -legalábbis a mesék evvel a téves eszmével itatnak bennünket kora gyerekkortól. A kéznél levő és egyébként vonzó, megfelelő lányt épp ezért ritkán vesszük üldözőbe, szükség van egy kis elérhetetlenségre…/
    Gyakori mágikus tévhitek:

-ha jó sok pénzem lesz, megoldódik minden problémám

-ha még jobban viselkedem, akkor anyu/ apu leszokik az ivásról,/ kevésbé lesz boldogtalan

- a diploma, vagy más papír okossá tett

-ha tökéletesen nézek ki, megtalálom az igazi páromat

-ha hibátlanul dolgozom, nem érhet baj a munkahelyemen

-ha eleget szenvedek, akkor Isten megjutalmaz a túlvilágon

-ha tökéletesen egészségesen élek, akkor nem érhet baj
Amennyiben a gyereknek például olyanokat mondunk, hogy:
„-Látod,  mit csináltál, most apu/ anyu miattad boldogtalan”- akkor a mágia felé hajtjuk a gondolkodását. Azt a hitet keltjük, hogy hatalmunk van mások, illetve mások érzései felett.
   A szenvedélybetegek feleségei-férjei többnyire azt a mágikus tévhitet hordozzák, hogy:
„Ha eléggé szeretem őt, és megtalálom a megfelelő ellenőrzési módszert, vagy ideális szakembert, akkor abba fogja hagyni az ivást”

   A józanodó, vagy frissen hitre tért emberek is gyakran mágikusak. Egyszer egy józanodó kliens azt mondta a terápián: 

„Ma sokkal könnyebb volt jönnöm a lépcsőn, szinte nem is éreztem a csomagom súlyát, mert a jóisten hozta helyettem!”

Mire a főnöknőm:

„Nyugodjon meg: Isten nem cipel szatyrokat!”

   A mágikus gondolkodás természetesen egészen más tészta, mint az ima. Az ima inkább egy odafordulás egy nálunk hatalmasabb, jóságos erő felé, nem manipulálás. Kérhetünk is imáinkban –bármit-, de Istenre bízzuk, hogy megkapjuk-e. /Jól gondold meg, mit kérsz, mert igen gyakran megkapjuk, visszaadni viszont többnyire sokkal nehezebb, mint megkapni./

  Senki sem abszolút mentes a mágikus gondolkodástól, inkább az arányok, és a tévhitek mélysége a kérdés. Én magam például lemondásokat szoktam előre felajánlani arra az esetre, ha megkapok valamit. Ez is egyfajta mágia, pontosabban fogalmazva cserekereskedelem Istennel… szerintem nem is működik épp ezért, és nem is nagyon hiszek benne. Azt hiszem leginkább egyfajta játék a részemről. Lehet, hogy kinövöm és pár év múlva már nem lesz rá szükségem. 
  Abban a tévében, ahol dolgozom, /élő, betelefonálós műsor/ utánam mindig egy mágus következik. Meg kell mondjam, sokkal több telefont kap, mint én. /Irigylem is érte…/

Egyszerűen tömegek hisznek abban, hogy ha telefonálnak, és bemondják, hogy: „Karcsi vagyok Szombathelyről” akkor egy kártyát kevergető ember megnyugtatja őket a jövőjük felől egy budapesti stúdióban.

NAPI MEDITÁCIÓ

Ma végiggondolom, hogy milyen szituációkban hittem azt, hogy mindenható vagyok…hogy hatalmam van mások felett…vajon elvárom-e, elvártam-e, hogy gyermekeim mindenhatónak, hatalmasnak és tévedhetetlennek lássanak?.....le tudok-e mondani a mindenhatóság illúziójáról?....dühbe gurulok-e, ha nem az történik, amit akarok, vagy amit előre elterveztem, vagy, ha nemet mond valaki?...megengedem –e másoknak -ideértve  a családomat is- hogy azok legyenek, akik,  vagy megpróbálom őket manipulálni az „én jobban tudom” pozíciójából?...

    Fantáziálgatok- e arról, hogy lottó főnyeremény, vagy másféle meggazdagodás által nagykutya leszek és fölemelek másokat a porból?...

  Szoktam-e mások fölé képzelni magamat?...szoktam-e bántóan kioktató, sértően parancsoló, ellentmondást nem tűrő lenni?...Szelíden kérek, vagy követelőzve parancsolgatok?... Hideg hangú főnök, vagy kedves hangú munkatárs vagyok inkább?...Van-e mindenre kész válaszom, vagy megengedem magamnak a kétely pompás luxusát?...Gondolom-e néha, hogy nekem több jár az élettől, mint másoknak, vagy az átlagnak?...Lenézem-e a beosztottjaimat, vagy az alacsonyabb társadalmi helyzetben levőket?...Rettegek-e a hatalomtól, a főnökeimtől?...Gyűlölök-e embereket, szervezeteket, pártokat a másfajta politikai nézeteik miatt?...felosztom-e az embereket nyertesekre és vesztesekre, vagy tudom, hogy a mai vesztesek könnyen lehetnek a holnap nyertesei és fordítva?...Családtagjaim inkább egy kicsit a beosztottaim, vagy inkább Isten csodás és szabad akaratú teremtményei?...
   Tisztában vagyok-e méreteimmel: hatósugarammal, jelentőségemmel, testi-és szellemi képességeimmel, lelki alkatommal, szokásaimmal, a másokra gyakorolt hatásommal, hanghordozásommal, szóhasználatommal, gyengéimmel és valós erősségeimmel?...

  Magamba nézek azt fürkészve, hogy vannak-e mágikus elemek a gondolkodásomban… hiszek-e babonákban, szoktam-e cinkelni a valóságot… akarom-e mágiával manipulálni Istent?...

NAPI IMA:

Istenem, adj erőt és bölcsességet, hogy felismerjem magamban a mindenhatóságra való törekvést, és engedd meg, hogy neked adjam ezt az érzést!
 Istenem, segíts rájönnöm mágikus hiedelmeimre, és adj józanságot és hitet ahhoz, hogy elengedjem ezeket!

   *a fiatalabbak kedvéért: A Ceaucescu-házaspár Románia mindenható uralkodó párját alkották több évtizeden keresztül. Egy, a középkori feudális monarchiákhoz sok tekintetben hasonló állapotba taszították az országot, és gyakorlatilag minden állampolgárt rettegésben tartottak a különösen jól szervezett politikai titkosrendőrség, a Securitate révén. 1989 karácsonyán –máig sem tisztázott, hogy puccsal, vagy forradalommal- egy hét leforgása alatt megdöntötték a hatalmukat, és egy rögtönítélő bíróság döntése alapján kivégezték őket. Beteges nagyzási hóbortjaik következtében Nicolae Ceausecsu a „Kárpátok Géniuszának” neveztette magát, felesége, Elena Ceausecsu pedig több egyetem díszdoktora volt, noha valójában analfabétának számított.

